**ПРАВИЛА** **ЗА ИЗБОР НА ДИРЕКТОР НА ТЕХНИЧЕСКИ КОЛЕЖ – ЛОВЕЧ (ТК-ЛОВЕЧ)**

1.  В съответствие с чл. 45, ал. 1 и чл. 78, ал. 1 от Правилника за дейността на ТУ-Габрово, Академичният съвет (АС) на ТУ-Габрово обявява конкурс за избор на директор на ТК-Ловеч.

2. Обявата за конкурса се публикува на интернет страницата на ТУ-Габрово в седемдневен срок след решението на АС на ТУ-Габрово.

3. Условия, на които трябва да отговарят кандидатите за директор на ТК-Ловеч:

- да са хабилитирани лица в съответните научни или професионални направления на ТК-Ловеч, работещи на основен трудов договор в ТУ-Габрово;

- да не са заемали тази длъжност през последните два последователни мандата;

- към датата на избора възрастта им да позволява да изпълнят поне половината от законоустановения мандат до навършване на 65-годишна възраст;

- да не са осъждани с влязла в сила присъда за лишаване от свобода или да им е отнета академичната длъжност или научната степен;

- да не са съдействали за уронване на престижа на ТУ-Габрово;

- да са изявили писмено съгласието си за участие в избора.

4. Кандидатите за директор на ТК-Ловеч представят в деловодството на ТУ-Габрово в срок до 26.04.2024 г. не по-късно от 16:00 часа, следните документи:

- заявление до Ректора за участие в конкурса;

- кратка биографична справка;

- основни положения за мандатната програма на кандидата (до две машинописни страници);

- писмено съгласие на кандидата, включващо декларация, че отговаря на изискванията за заеманата длъжност по чл. 26г, ал. 3 от Закона за висшето образование, чл. 76, ал. 1 от Правилника за дейността на ТУ-Габрово и чл. 20, ал. 2 и ал.4 от Правилника за дейността на Технически колеж – Ловеч;

- валидно свидетелство за съдимост.

4.1. Редовни са кандидатурите, които са поставени в запечатан, надписан с името на кандидата и непрозрачен плик, подадени са в определения срок и съдържат горепосочените документи.

5. За провеждане на избора Академичният съвет на ТУ-Габрово избира комисия от 5 членове - един председател и 4 членове, която да проведе избор на директор на ТК-Ловеч. Комисията включва 3 хабилитирани преподаватели (по един хабилитиран преподавател от факултети „Електротехника и електроника”, „Машиностроене и уредостроене” и „Стопански”), 1 нехабилитиран преподавател и 1 студент/докторант. Председателят на комисията е хабилитиран преподавател.

6. Комисията за избор на директор на ТК-Ловеч, след изтичане на срока за подаване на документи на кандидати за директор на ТК-Ловеч, проверява редовността на постъпилите документи, изготвя протокол, който представя на Председателя на АС не по-късно от 29.04.2024  г. В случай че Комисията констатира непълнота на подадените документи, указва на кандидата да представи липсващите документи и определя срока за това.

7. Изборът на директор на ТК-Ловеч се извършва от Академичния съвет на ТУ-Габрово с тайно гласуване по следния ред:

- всеки кандидат се представя със своя програма в рамките на 10 минути, по азбучен ред на собствените имена;

- бюлетината за тайно гласуване съдържа имената на кандидатите, подредени по азбучен ред;

- след провеждането на първи тур е избран кандидатът, получил най-много гласове, но не по-малко от обикновено мнозинство от гласувалите на АС, които трябва да са не по-малко от кворума;

- при наличието на двама кандидати за едно място, изборът се провежда в не повече от два тура, а при наличието на един кандидат – в не повече от един тур.

- ако след първото гласуване не е осъществен избор, се провежда втори тур, в който участват двамата кандидати, събрали най-много гласове при първото гласуване;

- ако след второто гласуване не е осъществен избор, се провежда трети тур, в който участва само един кандидат, събрал на втория тур най-много гласове;

- ако и след третия тур не се осъществи избор, Академичния съвет обявява нов конкурс.

*Настоящите правила за избор на Директор на ТК-Ловеч са приети на заседание на Академичния съвет на ТУ-Габрово на 26.03.2024 г. (Протокол № 8).*